Rossiya harbiy delegasiyasining O`zbekistonga tashrifi boshlandi

Kecha, 5 avgust kuni mamlakatimizga Rossiya Federasiyasi mudofaa vazirining birinchi o`rinbosari – Qurolli Kuchlari Bosh shtabi boshlig`i armiya generali V. Gerasimov boshchiligidagi harbiy delegasiya tashrif buyurdi. Bu haqda Mudofaa vazirligi Axborot va ommaviy kommunikasiyalar departamenti xabar bermoqda. 
Tashrif davomida V. Gerasimov O`zbekiston Respublikasi Prezidenti huzuridagi xavfsizlik Kengashi kotibi V. Maxmudov hamda Mudofaa vazirligida O`zbekiston Respublikasi mudofaa vazirining birinchi o`rinbosari – Qurolli Kuchlar Bosh shtabi boshlig`i general-mayor Shuxrat Xalmuxamedov bilan uchrashdi.
Uchrashuvlarda delegasiya rahbari bilan ikki tomonlama harbiy va harbiy-texnik hamkorlik masalalarining joriy holati hamda istiqbollari, mintaqaviy xavfsizlik masalalari muhokama etildi. Harbiy ta`lim, hamkorlikdagi o`quvlar va treninglar, jangovar tayyorgarlik yo`nalishlarida o`zaro tajriba almashish masalalari ko`rib chiqildi. 
Shuningdek muzokaralar davomida “ArMI – 2021” xalqaro armiya o`yinlari bugungi kunda ishtirokchi davlatlar harbiy xizmatchilarining o`zaro jangovar kuch sinashish, tajriba almashish maydoniga aylanib borayotgani va uning geografik ko`lami tobora kengayib borayotgani e`tirof etildi. Ta`kidlash joizki, joriy yilda O`zbekiston Mudofaa vazirligi jamoalari “ArMI – 2021” doirasida o`tkazilayotgan musobaqalarning 24 ta yo`nalishida ishtirok etmoqda.
Rossiya delegasiyasi tashrif davomida Toshkent shahridagi “G`alaba bog`i” yodgorlik majmuasi bilan tanishishi ko`zda tutilgan.
Bundan tashqari V. Gerasimov 6 avgust kuni “Termiz” poligonida O`zbekiston – Rossiya hamkorligidagi o`quvlarning faol bosqichi va tantanali yopilish marosimida ishtirok etishi rejalashtirilgan.